
Bøkene i Krusesagaen:

1) Kongens datter

2) Skjulte fiender

3) Frihetens pris

4) Ondskapens hjerte

5) Mykere enn vinden

6) Ingen kjenner dagen

7) Mørkemakt

8) Fanget av fortiden

9) Oppgjørets tid

10) I all evighet


Personer i Krusesagaen:

Elisabeth Sophie Gyldenløve –uekte datter av Kong ChristianIV.

Vibeke Kruse –Elisabeths mor. Kong Christian IVs livsledsager gjennom 19 år.

Jacob Bjelke –leiesoldat og våpenfører. Kommer fra en høyt respektert familie, er uekte sønn.

Jori Leon –farløs gutt. Mor, søster og bror er i live.

Johanna Kleppen –eier vertshuset Den røde hane.

Rittmester Holger Torsvik –en av Christian IVs gamle venner.

Edith Torsvik –gift med Holger Torsvik.

Johan Mikkelsen –pirat og kaptein på skipet Medusa.

Mathias Aagesøn –Jacob Bjelkes onkel.

Evelyn Aagesøn –Jacob Bjelkes tante.

Peter –sønn av Mathias og Evelyn. Tidligere leiesoldat.

Mathilde Lunde –trolovet med Peter.

Lars Olavssøn –los.

Mor Eli –trollkvinne.

Ketell Møller –fogd.

Vincent Bildt –lensherre.


Slik sluttet forrige bok

Plutselig drev den gråhårede hesten frem mot der hun lå. Hestens hover sendte en sprut av søle over henne. Han stanset rett foran henne. Blikket hans boret seg inn i hennes.

«Rittmesteren ønsker ikke lenger å ha Dem boende på gården. De skal derfor forlate Torsvik snarest mulig. Jeg etterlater en av mennene mine her, han vil sørge for ro og orden mens De pakker sakene Deres.» Han lot hesten sirkle truende rundt henne. «Og tro meg, De vil ikke at jeg skal finne Dem her i morgen.»

Elisabeth ble liggende, ute av stand til å røre seg. Mannen satte hælene i siden på hesten og red ut fra gårdsplassen. Øynene hennes var sløret av tårer da hun fulgte ham med blikket.

«Forlate gården? Men jeg har ingen steder å dra,» hvisket hun og følte hvordan hjertet revnet. «Jeg har ingen. Ingen!»


Kapittel 1

6. mars 1648

«Men hvor skal jeg dra?» Gråten sved i halsen. Jeg forstår ikke, tenkte hun og hikstet. Jeg har ingen, unntatt mor. Ingen steder å gjøre av meg. 

Et virvar av følelser sloss i henne. Tennene klapret i munnen, og kroppen skalv. I øyekroken så hun vakten som fogden hadde latt bli igjen for å passe på gården.

Hva slags urett har mor gjort siden fogden plasserer henne i arresten? Hvem kan gi ordre om noe slikt? Mor er da ingen forbryterske.

Tårene strømmet nedover kinnene hennes. Motløst senket hun hodet mot den fuktige jorden og overga seg til gråten. I et kort glimt husket hun morens innbitte kamp mot mennene som hadde tvunget henne opp i vognen. Men det hadde ikke nyttet, overmakten ble for stor. Elisabeth krympet seg ved tanken på fogdens truende ord: «Rittmesteren ønsker ikke lenger å ha Dem boende her, frøken Elisabeth. De skal derfor forlate gården snarest mulig.»

Det fantes ingen utvei, tenkte hun ulykkelig.

Åndsfraværende hørte hun skritt i grusen bak seg. En hånd la seg varsomt på ryggen. Halvt blindet av tårer skottet hun opp på skikkelsen som satte seg på huk ved siden av henne. Jacob Bjelke! Hun forsøkte å si navnet hans, men stemmen ville ikke bære. Ansiktet hans var stripet av blodet som rant fra et sår like over det ene øyenbrynet, men de grønne øynene lyste like fullt trygt og mykt mot henne. Langsomt hjalp han henne på bena.

«Mor, hun… de tok henne!» Hun vaklet og var nær ved å falle, men de sterke armene hans holdt henne oppe.

«Shhhh,» hvisket han og strøk henne over kinnet med tommelen. «Ikke gråt.»

Den omsorgsfulle gesten fikk henne til å briste i gråt på ny. Hun hulket høylytt og falt mot ham, søkte trygghet i den brede favnen hans. Som i en døs merket hun at han stivnet, men han trakk seg ikke unna, ble bare stående og klappe henne klosset på ryggen.

«Frøken Elisabeth!»

En stemme ropte navnet hennes. Svimmel løftet hun blikket og så Guri komme løpende. Elisabeth rettet seg opp og merket at Jacob Bjelke slapp henne langsomt. Brått gikk det opp for henne at de sto tett inntil hverandre. Hva måtte han ikke tro om henne, slik som hun hadde kastet seg i armene hans, tenkte hun og kjente rødmen skylle over ansiktet. Fort tørket hun kinnene med kjoleermet, men våget ikke se på ham da hun tok et steg tilbake.

«Frøken Elisabeth! Herre!» Tjenestepiken bråstanset foran dem i grusen og holdt seg for brystet. Det unge ansiktet var blekt og øynene rødkantet av gråt. «Husherren forbød oss å gå utenfor mens fogden og hans menn var her,» sa hun og bøyde hodet.

Over skulderen hennes kunne Elisabeth se gammeljenta og stallgutten stå side om side på trammen. De så seg urolig rundt.

«Rittmesteren mente vel at dere ville være tryggere innendørs,» svarte hun og kjente at underleppen dirret faretruende. Halsen var tykk av gråt og gjorde det vanskelig å snakke.

«Men hva med stakkars fru Vibeke?» stotret tjenestepiken og vred kysen mellom hendene. «Fogden må ha gjort en feil, frøken Elisabeth. Tror De ikke?»

«Jeg vet ikke lenger hva jeg tror, Guri.» Elisabeth presset ordene frem. «Min far stolte på at rittmesteren skulle ta vare på mor og meg, ikke sende oss like i løvens gap.»

I det samme så hun rittmesteren stige ut på trammen. Med en irritert håndbevegelse føyset han gammeljenta og stallgutten inn i huset. Den knelange frakken satt stramt rundt bringen. Midt på brystet var en tung medaljong nær ved å drukne i skjortekravens stive kniplinger. Posete knebukser var snurpet sammen over mørke støvler med vide skaft. Han sto og dasket hatten lett mot den ene benet, som om han ventet på noe.

Elisabeth kjente et blaff av sinne i brystet. Ustøtt gikk hun nærmere.

«Frøken Elisabeth!» Guri var raskt oppe ved siden av henne. «Jeg må advare Dem, husherren er ikke i godlune i dag.»

Elisabeth nikket, men stanset ikke før hun var fremme ved trammen.

«Herr rittmester!» Hun trakk pusten dypt ned i lungene og stirret på den korpulente skikkelsen foran seg. «Kan De vennligst fortelle meg hva min mor har gjort seg skyldig i? Siden fogden kommer hit og overfaller henne som om hun skulle være en farlig forbryterske.»

Han nølte og flakket med blikket. «Jeg vet ikke hvilke omstendigheter som har ført til at fru Vibeke har havnet i klammeri med øvrigheten, men jeg må si at jeg var like overrasket som Dem da fogden og hans menn dukket opp på gården.»

«Overrasket, sier De?» parerte hun med skjelvende stemme. «Vi reiste fra København og ankom Torsvik først for to dager siden, så hvordan kunne fogden vite at mor bodde på Deres gård? Kan De forklare meg det?»

«Påstår De at jeg skulle ha noe med dette å gjøre? Nå har jeg aldri hørt på maken!» Han freste og slo hatten i håndflaten med et smell.

Elisabeth kunne se at han skalv. De runde kinnene hans dirret av opphisselse og svette. En økende avsky for rittmesteren steg i henne. Og dette var mannen som faren hadde betraktet som en god venn! Hun grøsset og kjente skuffelsen svi i brystet.

«Min mor fortalte at far hadde stor tillit til Dem, herr Torsvik. Han trodde at De var en ærlig og rettskaffen mann, og at De ville sørge godt for mor og meg.» Hun trakk pusten. «Men far tok visstnok feil denne gangen, gjorde han ikke?» Trassig blunket hun bort tårene som fylte øynene.

«Pass tungen Deres, frøken, ellers kan det gå Dem riktig ille. Og De skal vite at det er mektige og uredde menn som styrer Danmark-Norge nå som Deres far har gått bort.»

Han hadde ikke mer enn snakket ferdig, før han løftet hånden og vinket på vakten. Redselen stakk i henne da hun så vakten drive hesten mot trammen.

«Men mor fortalte at De har inngått en avtale med far.» Hun tvang seg til å møte rittmesterens hoverende blikk.

«En avtale som ikke har gjort meg annet enn vondt. Jeg burde visst bedre.» Han plasserte hatten på hodet. «Taushet er en dyrekjøpt vare i disse dager.»

«Var det frøken Leonore som fortalte rikshovmesterens menn om Deres avtale med far?» Ordene slapp over leppene før hun fikk tenkt seg om.

«Frøken Leonore? Jeg forstår at De har lyttet til den løsmunnede Guri igjen. Tror De virkelig at jeg lar en tarvelig skjøge presse meg fra gård og grunn?»

Hun stirret på den hissige rødmen som steg i ansiktet hans. Brått forsto hun at han løy.

«Jeg tror at frøken Leonore har hvisket et par ord i rikshovmesterens øre. Om Deres avtale med far. Og som straff har De mistet Deres stilling og blitt fratatt herredømmet over egen gård,» svarte hun tonløst.

«Jeg tror De er helt forrykt!» Han pustet hvesende gjennom nesen.

«Man kan gjøre meget for å unngå skarpretteren, min herre. Eller fangehullet.»

«Vær varsom med å spre løgner om rikshovmesteren, unge frøken. Ellers kan De selv bli rammet.»

Ordene hans fikk henne til å snappe etter luft. «Frederik ville aldri skade meg eller mor,» utbrøt hun og rettet ryggen.

«Men hertug Frederik er ennå langt unna tronen. Deres halvbror har ingen makt.» Han fortsatte bitende. «De skal vite at jeg nylig har fått instrukser om at Torsvik ikke er et passende bosted for Dem og Deres mor.»

«Så derfor skyver De mor og meg ut i kulden?»

«Kong Christian er ikke lenger min overordnede. Og jeg kan ikke gjøre annet enn å følge mine nye ordrer.» Han vendte seg halvt om.

«Men hvor skal jeg dra?» Hun hørte bønnen i sin egen stemme og kjente at magen knøt seg av ydmykelse. «Jeg har ingen steder å gjøre av meg.»

Rittmesteren trakk på skuldrene. «Tja, De får søke tjeneste, frøken Elisabeth. Noe slags arbeid vil De nok finne, selv med Deres mindre vakre utseende.» Han rynket på nesen og gransket ansiktet hennes.

Hun krympet seg under det skarpe blikket hans. I all oppstandelsen rundt morens arrestasjon hadde hun glemt å skjule arrene i tinningen.

«Søke tjeneste?» Instinktivt løftet hun hånden og la den beskyttende over sårene.

«De vil trolig finne arbeid. Dersom De er sterk nok og er villig til å senke standarden noe.» De hovmodige ordene hans runget i ørene.

Skamfull bøyde hun hodet og lot hånden synke. I det samme gled håret frem over ansiktet og skjulte arrene. Hun måtte ta seg sammen. Rittmesteren skulle ikke få fornøyelsen av å se henne svak og ynkelig. Men hva i all verden skulle hun ta seg til?

«Vakt! Frøken Elisabeth skal forlate oss så snart hun har fått samlet sakene sine. Påse at hun får den hjelpen hun trenger til dette.» Han vinket bydende på vakten. «Og gi meg beskjed straks vognen min kommer.»

«Som De vil, herre,» lød vaktens mørke stemme.

Rittmesteren snudde på hælen og forsvant innover i den halvmørke gangen. Uten å tenke, fulgte Elisabeth etter ham, men sørget for at håret skjulte sårene i ansiktet.

«Herr rittmester, jeg ber Dem…» tryglet hun mot ryggen hans.

Han stanset og vendte seg mot henne, tydelig irritert over forstyrrelsen.

«Ja, frøken?»

«Kan De i det minste fortelle meg hvem som har gitt ordre om at mor og jeg ikke kan bo på Torsvik?»

Han rettet seg med et fnys. «Nå ja, det kan vel ikke skade,» mumlet han tankefullt. «Ordren kommer direkte fra lensherre Vincent Bildt. Men vær ikke bekymret for Deres mor. Fogd Møller vil sørge for at intet ondt hender henne.» Med et kort bukk fortsatte han mot storstuen.

Elisabeth ble stående og stirre etter ham, forvirret og skjelvende. Tankene svirret i hodet. Hvem var lensherre Vincent Bildt? Og hvorfor skulle han ønske å skade henne og moren? Kunne lensherren være en av Kirsten Munks kumpaner? Hun knep øynene sammen, forsøkte å minnes hva moren hadde fortalt. Det var riksrådets oppgave å velge landets neste konge. Og for å få Frederik valgt som sin etterfølger, måtte din far bøye seg for riksrådets krav. Ett av kravene var å løslate Kirsten Munk fra hennes husarrest på Boller slott. Elisabeth grøsset ved tanken på farens tidligere hustru. Kunne det være slik at Kirsten Munk allerede hadde fått rikshovmesteren over på sin side? Som den øverste leder for riksrådet var han landets mektigste mann, nest etter kongen. Men faren var jo død, og riksrådet hadde overtatt makten i Danmark-Norge.

Hånden hennes streifet arrene i tinningen. Rittmesterens hånsord ringte i ørene hennes. Selv med Deres mindre vakre utseende, selv med Deres mindre vakre utseende … Var sårene i ansiktet hennes virkelig så skjemmende at hun virket frastøtende på andre mennesker? Luften i den halvmørke gangen føltes brått tung å puste inn. Hva skulle fremtiden bringe henne? Kanskje hun kunne søke arbeid på gårdene i nærheten, i hvert fall inntil moren ble satt fri.

Mest av alt ønsket hun å skru tiden tilbake til de lykkelige årene hun levde på Frederiksborg slott sammen med moren og faren. Før faren ble syk. Dersom farens sykdom ikke hadde forverret seg, ville de ha sluppet å flytte tilbake til Rosenborg. Moren ville vært ved god helse, og ugjerningene som mannen i munkekappen begikk mot henne, ville ikke ha skjedd. Hun ville ha levd sitt bekymringsfrie, trygge liv. Ikke slik som nå. Med en kraftanstrengelse rev hun seg løs fra stedet der hun sto og gikk ut på trammen.

Tjenestepiken og Jacob Bjelke ventet ute på gårdsplassen. Da Guri fikk øye på henne, brast hun i gråt.

«Jeg er så fryktelig lei meg, frøken Elisabeth. Jeg hadde sett frem til å ha Dem boende på gården,» hikstet hun. «Og stakkars fru Vibeke.»

«Ikke gråt, Guri.» Den friske luften fikk hodet til å klarne litt. Elisabeth presset frem et smil. «Jeg finner nok en utvei.»

I et kort glimt så hun moren fremfor seg. Brått visste hun hva som måtte gjøres. Jeg skal finne mor og bringe henne tilbake, tenkte hun og svelget. Jeg skal finne henne om jeg så må reise helt tilbake til København for å hente hjelp! Ideen fikk det til å gå kaldt nedover ryggen på henne, men innerst inne visste hun at dette var det eneste rette.

«Nådige frøken!» En myndig stemme brakte henne ut av tankene.

Hun fór sammen da vakten drev hesten frem mot trammen. Ansiktet som kikket ned på henne under hattebremmen, var ungt og grimet av skitt. Han nølte litt, flyttet musketten fra skulderen og lot den hvile mot armen som holdt i tøylene. «De bør ikke glemme fogd Møllers ordre, frøken.»

«Jeg skal straks gå og pakke,» sa hun og tvang seg til å møte vaktens blikk. Vissheten om at håret lå som et gyllent dekke rundt ansiktet fikk henne til å føle seg sterkere. «Men jeg må nok få eiendelene mine sendt etter, jeg kan ikke ta med mer enn jeg kan bære.»

«Jeg kan hjelpe Dem,» sa vakten, tydelig ille berørt.

«Nei takk,» svarte hun. «Det er ikke mer enn jeg kan klare selv.»

«Frøken Elisabeth!» lød Jacob Bjelkes inntrengende røst.

Hun snudde seg mot ham, stirret engstelig inn i de grønne øynene. Mente han det samme som rittmesteren? At ansiktet hennes var mindre vakkert? Stemmen hans forstyrret tankene igjen og tvang henne til å samle seg.

«Fogdens mann.» Bjelke støttet seg tungt til stokken. Han pekte med tommelen mot vakten. «Han kan bistå med å få kistene opp på vognen min. Både Deres og fru Vibekes.»

«Jeg forstår ikke…»

«En skadet mann trenger hjelp til slike tunge løft,» forklarte han smilende og pekte på det bandasjerte benet sitt.

Elisabeth stirret som fjetret på ham og kjente at et lite håp steg i henne.

«Mener De at jeg skal …» Hun snublet i ordene, våget ikke å la gleden slippe til. Hun holdt pusten da hun møtte blikket hans og kjente hjertet hoppe i brystet.

«Jeg tror det er best at De og Jori blir med meg videre, frøken Elisabeth. Dersom De ikke har annet fore?»

De lune ordene hans varmet, fylte henne med lettelse og takknemlighet.

«Takk, herr Bjelke!» Tårene sto brått i øynene hennes. «De skal vite at jeg setter stor pris på Deres vennlighet.»

«Gå inn og gjør Dem i stand nå. Vi reiser straks vognen er lastet.»

Hun nikket og smilte gjennom tårene. Ordene hans fikk blodet til å bruse raskere gjennom kroppen, gjorde henne ør i hodet. I det samme vaklet hun og var nær ved å falle. Hun måtte støtte seg til dørkarmen for å gjenvinne balansen. I øyekroken så hun at Bjelke og tjenestepiken fulgte henne med blikket. Hun smilte blekt. Ubemerket fikk hun løsnet det krampaktige grepet om karmen og steg over terskelen på ustø ben. Skjørtene slo tungt rundt anklene hennes da hun gikk bortover i korridoren. Plutselig stanset hun, kjente at blodet forsvant fra ansiktet. Synet av den splintrede døren inn til morens rom traff henne som et knyttneveslag i magen og fikk henne til å hive etter pusten. Nølende gikk hun nærmere, la håndflatene på det istykkerslåtte dørbladet.

Hun stivnet. Innefra det tomme værelset syntes hun å høre morens stemme rope på henne; et langtrukkent og klagende rop. Hun kjente håret reise seg i nakken. Hva var dette? Lynraskt trakk hun hendene vekk fra treverket, ble stående og lytte. Hun hørte dører som lukket seg stille, svake fottrinn over gulvet. Men ellers ingenting. Ingen lyder som kunne likne morens stemme. Hun ristet på hodet, oppgitt over at hun lot redselen løpe av med seg. Hjertet hamret tungt i brystet da hun omsider dristet seg til å skyve den ødelagte døren til side og gikk inn i rommet.

Det første hun fikk se, var morens kjoler som var slengt på gulvet. I sengen lå tepper og puter i et eneste virvar. I et glimt husket hun morens halvferdige påkledning. Hadde moren ligget og sovet da fogdens menn kom stormende inn i rommet? Med gru tenkte hun på hvordan moren trolig hadde blitt slept halvnaken ut av sengen og tvunget til å kle seg foran en flokk med ukjente, stirrende menn. Som i en døs sank hun ned på kne ved siden av kjolene. Forsiktig samlet hun den knitrende silken i armene. Da den svake duften av lavendel nådde henne, maktet hun ikke å holde tårene tilbake.

I det samme hørtes lave rop utenfor vinduet. Vognhjul knaste i grusen. Hun fór sammen. Nå hadde de begynt å laste på vognen, tenkte hun og gned tårene av kinnene. Hun reiste seg. Skuffer og skap gapte tomt mot henne. Moren hadde tydeligvis ikke planlagt å bo på dette værelset særlig lenge siden hun ikke hadde brydd seg om å pakke ut klærne sine. Men hvorfor sto skuffer og skap halvåpne? Hadde fogdens menn lett etter noe? Elisabeth rynket pannen. Hvor var morens dagbok? Og skrinet hennes? Skrinet med alle skrivesakene? Inne i hjørnet, ved siden av klesskapet, lå morens knytte på gulvet. Kanskje de lå i knyttet? Fort åpnet hun knyttet og studerte innholdet. Nei, her kunne hun se verken dagbok eller skrin. Hun bet seg i leppen, lot blikket gli over rommet. Hvor kunne moren ha gjemt dem?

En plutselig innskytelse fikk henne til å løfte på dynen som var slengt til side i sengen, men lakenet lyste tomt og skrukkete mot henne. Oppgitt sank hun ned på sengen. Moren pleide alltid å legge dagboken i skrinet etter at hun hadde skrevet i den, men hadde hun virkelig klart å bringe skrinet med seg da fogdens menn tok henne? Skjult innunder klærne? Blikket hennes falt på haugen med puter som lå øverst i sengen. Hun grep en pute. Én etter én dro hun dem ned av sengen. Og der! Stukket inn mellom hodegjerdet og madrassen fant hun skrinet. Lettet halte hun den firkantede boksen frem. Skrinet var laget i mørkt tre, med utsøkte utskjæringer langs sidene og på selve lokket. En liten krok holdt skrinet lukket. Med pekefingeren skjøv hun den til side, åpnet lokket og fikk øye på dagboken. Rundt de rødbrune, slitte permene hadde moren knyttet silkebånd i en liten sløyfe. Moren ville takke henne for at hun ikke reiste fra dagboken hennes, tenkte Elisabeth fornøyd og registrerte at blekkhuset og fjærpennene lå trygt på plass. I et hjørne lå en liten pose i rød fløyel. Hun nølte, pirket forsiktig utenpå posen og kjente at fingrene traff noe hardt. Skulle hun åpne den? Men posen var ikke hennes. Hun bestemte seg for å la posen ligge og lukket skrinet. Hastig samlet hun morens saker i armene og gikk ut i korridoren. Inne på sitt eget værelse la hun kjolene, knyttet og skrinet fra seg på sengen.

«Frøken Elisabeth?»

Elisabeth skvatt da tjenestepiken plutselig dukket opp i døråpningen med en vannbøtte i hånden. «Milde himmel, som du skremte meg!»

«Åh, det var ikke meningen,» svarte Guri brydd. «Jeg tenkte bare at De ville stelle Dem litt før reisen?» sa hun og satte bøtten fra seg på gulvet.

«Takk for din vennlighet, Guri.» Elisabeth ble rørt av tjenestepikens omtanke. «Jeg vil gjerne stelle meg litt før reisen, men jeg vet ikke om …» Hun holdt inne. Brått begynte en idé å ta form i hodet. Hun stirret nedover kjolen sin. Det vakre stoffet var skittent og vått langs skjørtekanten og rundt håndleddene, men ellers var kjolen like pen. Blikket streifet den slitte skipssekken som sto inntil sengen. Hun hadde jo den brune kjolen, tenkte hun og rynket pannen. Men den var altfor trang, i tillegg var den revnet i sømmen.

Hun mintes spaserturen som hun og moren hadde tatt langs kaia i Møvik. Folk hadde hvisket og pekt på dem da de hadde gått forbi rekken av handelsboder, og Jacob Bjelke hadde frest av sinne over at hun åpenlyst hadde båret med seg en pose sølvmynter. Rikfolk på reisefot utgjorde et lett bytte for lommetyver og landeveisrøvere dersom de ikke skjulte sin velstand. Og alle som ser arrene mine, vil også huske ansiktet mitt. Jeg er ikke bare skjendet, jeg er stygg også! Men så lenge jeg ikke vet om det er Kirsten Munk eller Vincent Bildt som ønsker å skade mor og meg, vil vi kunne skjule oss bedre dersom vi forkledde oss som tjenere.

«Er det noe i veien, frøken Elisabeth?» Tjenestepikens stemme vekket henne fra funderingene. Den unge piken tvinnet forklebåndene rundt fingrene. «Har jeg gjort noe galt?»

Elisabeth blunket bort tårene. «Nei, Guri. Du har ikke gjort noe galt.» Hun nølte litt. «Men jeg har et forslag til deg.»

«Å, hva tenker De på?»

«Jeg trenger en kjole, en kappe og noe til å ha på hodet,» svarte hun og mønstret tjenestepikens enkle kjole.

«Selvsagt, frøken. Jeg kan få herren til å hjelpe meg med å åpne reisekistene. Hvilken kjole ønsker De at jeg skal bringe Dem?»

«Jeg snakker ikke om mine kjoler, Guri.» Hun smilte. «Jeg vil bytte til meg en av dine kjoler, og kanskje en kappe.»

«En av mine kjoler?» Guri stirret forskrekket på henne. «Jeg forstår ikke? Hvorfor skulle en kongsdatter ønske å bære klærne til en fattig pike?»

«Jeg vil føle meg tryggere dersom jeg ser ut som en vanlig tjenestepike når jeg reiser.»

«Åh, nå forstår jeg.» Guri fikk et lurt uttrykk i ansiktet. «De vil skjule Dem for fogden.»

«Ja,» svarte Elisabeth trett og strøk hånden over pannen. Hun aktet å skjule seg så lenge hun klarte. Både for fogden og lensherren. Helt til hun hadde funnet ut hvordan hun skulle hjelpe moren ut av arresten.

«I det minste tror jeg at kjole og kappe kunne la seg ordne. Vent litt, jeg kommer straks tilbake.» Guris øyne tindret da hun løp ut av værelset.

Vognen var lastet og klar da Elisabeth en stund senere steg ut på trammen. Tjenestepiken fulgte henne ut.

«Takk for hjelpen, Guri. Og gi Sigrid og Even en hilsen fra meg.»

«Å, det er jeg som skal takke, frøken Elisabeth. Jeg har aldri i hele mitt liv eid en slik vakker kjole,» sukket hun henført og lot hånden stryke varsomt over den blå kjolen som lå over den andre armen. «Det er synd at jeg ikke kan bruke den på danseplassen siden jeg tilhører tjenerstanden, men jeg skal likevel bære den for Even inne på kammerset mitt. Han kommer til å synes at jeg er vakker. Endog vakrere enn frøken Leonore, vet jeg!»

Elisabeth merket hvordan smilet stivnet på leppene. Tanken på kurtisanen som hadde sørget for å bringe rikshovmesterens menn til gårds, gjorde henne urolig.

«Jeg minnes en sak, Guri.» Hun nølte litt, konsentrerte seg om å huske rett. «Du fortalte at mennene som kom sammen med frøken Leonore i den sorte vognen, tok med seg rittmesteren da de reiste. Men du sa også at herr og fru Torsvik kjeklet høylytt om min far etter at følget hadde reist fra gården.»

«Det var ikke plass til alle i vognen samtidig, frøken. Ikke siden rittmesteren også skulle være med.»

«Åh.»

«Først kjørte vognen. En av de fine herrene ble igjen, mens rittmesteren fikk pakket reisevesken sin. Det var da jeg overhørte ordstriden mellom husherren og fruen,» la hun forklarende til. «Og da vognen kom tilbake, dro den fine herren sammen med rittmesteren.»

«Og den fine herren, hvem var han?»

Guri rynket pannen. «En velvoksen mann, noen år eldre enn husherren. Men blid og vennlig var han. Gregar Krabbe tror jeg han het.»

Elisabeth følte seg straks litt lettere. Nå hadde hun i det minste et navn på en av rikshovmesterens menn.

«Takk for alt, Guri. Lev vel,» sa hun og grep tjenestepikens ledige hånd. Raskt presset hun to sølvmynter inn i den trælete håndflaten. «Den ene er til deg, den andre mynten er til Sigrid. For at hun ga meg denne.» Hun åpnet fløyelskappen som hun hadde fått av moren og halte lett i tøyet innenfor. En mørkegrå kappe av stiv, tykk filt kom til syne.

«Men det er da altfor meget,» stotret Guri og stirret på myntene i håndflaten.

Elisabeth ristet på hodet. «Legg mynten nederst på kistebunnen din. Ingen vet hva fremtiden vil bringe deg. En dag kan den komme godt med. Og jeg vet hva jeg snakker om, Guri.» Fort vendte hun seg om. Med et godt tak i skipssekken steg hun ned fra trammen.

Jacob Bjelke smilte kort da han så henne komme.

«Hvor er vakten?» Hun kikket rundt seg.

«Han er i kjøkkenet og får seg litt mat. De trenger ikke være redd. Men la meg hjelpe Dem med sekken.» Han grep skipssekken og plasserte den lengst fremme i vognen.

«Takk for at De tar meg med, herr Bjelke. Jeg vet ikke hva jeg skulle ha gjort uten Dem.» Hun svelget.

«Ikke tenk på det,» brummet han og fiklet med tømmene.

«Men hvor er Jori? Jeg har ikke sett ham i dag.» Brått husket hun hvor stor oppstandelse det hadde blitt da fogden og mennene hans red inn på tunet. Den stakkars gutten måtte ha blitt skrekkslagen.

«Jeg fant ham i stallen i sted. Han hadde gjemt seg inne hos Orlov da fru Vibeke … reiste.» Brått snudde han seg mot stallen og plystret skarpt ut i luften. Og som ved et trylleslag kom en liten skikkelse løpende ut fra vognhallen på små, raske ben. Bjelke klappet på kuskesetet.

Med et lite hopp bykset Jori opp i vognen og sank andpusten ned på setet. Det mørke håret hans var fullt av høy, og det skitne ansiktet strålte.

«Se, frøken! Orlov står der.» Han smilte fornøyd og pekte på den kraftige skimmelen som sto fastspent foran vognen.

«Ja, Jori. Orlov står der,» svarte hun og nikket blidt.

«Orlov stå der, og frøken sitte her,» utbrøt han og klappet på setet ved siden av seg mens han dinglet med bena og lo.

Den trillende barnelatteren gjorde henne et øyeblikk målløs, men plutselig kjente hun at det rykket i munnvikene. Hun møtte det skøyeraktige blikket og merket hvordan smilet vokste frem i ansiktet hennes. Og da hun klatret opp i vognen, kunne hun høre Bjelke humre lavt i bakgrunnen.

